钦定古今图书集成/明伦汇编/氏族典/第260卷 > 王质
## 钦定古今图书集成/明伦汇编/氏族典/第260卷 > 王质

按《魏书王质传》：“质字绍奴，高阳易人也。其家坐事，幼
下蚕室，颇解书学。为中曹吏，内典监，稍迁秘书中散，
加宁朔将军，赐爵永昌子。领监御，迁为侍御给事，又
领选部监御二曹事。复特加前将军，进爵魏昌侯，转
选部尚书，加员外散骑常侍，出为镇远将军、瀛州刺
史。质在州十年，风化粗行，察奸纠慝，究其情状，民庶”
畏服之。而刑政刻峻，多所笞戮，号为威酷。高祖颇念
其忠勤宿旧，每行留大故冯司徒亡废冯后、陆叡、穆
泰等事，皆赐质以玺书手笔，莫不委至，同之戚贵，质
宝掌以为荣。入为大长秋卿，未几而卒。